Stryd tussen Lichtenburg-leeuboer en NDBV woed voort | Maroela Media
Van die leeus op die plaas naby Lichtenburg.
Inspekteurs van die NDBV het vandeesweek nóg klagte teen die boer van Lichtenburg aanhangig gemaak, nadat leeuwelpies wat na bewering in ŉ uiters swak toestand is, wéér op die plaas in Noordwes gevind is.
Douglas Wolhuter, bestuurder van die NDBV se wildbeskermingseenheid, het gesê die eenheid het dieselfde plaas in April vanjaar besoek en leeus in haglike omstandighede aangetref. Volgens die NDBV was die hokke waarin die diere aangehou is te klein, daar was onvoldoende skuiling, geen water nie, die kampe was oorbevolk en vuil en parasitiese toestande het geheers in kampe met leeus, tiere, luiperds en rooikatte.
Inspekteurs het ook twee welpies verwyder wat nie kon loop nie en tekens van ŉ neurologiese toestand gewys het, het Wolhuter gesê. Die welpies is verwyder en in die sorg van ŉ veearts geplaas. Die DBV het gevolglik op 2 Mei strafregtelike klagte by die Lichtenburg-polisie aanhangig gemaak.
“Die optrede van die polisie op Lichtenburg was tot dusver droewig. Gister het hulle gesê hulle is nog besig om verklarings af te neem,” het Wolhuter gesê.
“Die polisie se reaksie is geweldig stadig en dit is uiters frustrerend. Hulle móét hierdie sake ernstig opneem.”
Na vandeesweek se opvolgbesoek het die NDBV nóg klagte aanhangig gemaak, het Wolhuter gesê.
“Inspekteurs het ŉ lasbrief bekom en minimale verbetering in die toestande op die plaas bespeur. Die oorskot van ŉ leeuwelpie is in ŉ koelkamer gekry en nog twee welpies is versteek in ŉ krat in ŉ pakhuis gevind. Die diere het soortgelyke simptome getoon as die welpies wat in April verwyder is,” het Wolhuter gesê.
Die welpies is van kant gemaak en nadoodse ondersoeke sal gedoen word.
Die NBV het gesê hy het ook nagenoeg 20 karkasse van leeus en tiere van verskillende ouderdomme in ŉ kisvrieskas gekry. Nadoodse ondersoeke sal op vyf van die karkasse gedoen word, het Wolhuter gesê.
Andreas Peens, die boer se regsverteenwoordiger, het Vrydag aan Maroela Media gesê dié diere is by geboorte of kort daarna dood. Sommige van hulle word as trofees vir private gebruik opgestop.
Peens het gesê ná die NDBV se aanvanklike waarskuwing, is verskeie verbeteringe op die plaas aangebring. “My kliënt kan met ŉ oop gemoed sê hy sien uitstekend om na sy diere.”
Peens het gesê die boer het ook die nodige permitte om die roofdiere aan te hou en dat van die diere intussen na ander fasiliteite verskuif is.
Hy het gesê ŉ veearts, dr. Fritz Ras, is nou betrokke by die behandeling van diere op die plaas en probeer die afgelope ruk vasstel wat die oorsaak van die siekte by die welpies is. Dit kan glo enigiets van ŉ genetiese afwyking tot ŉ virus wees.
Volgens hom was die welpies wat die NDBV tydens sy vorige besoek weggeneem het, óók onder Ras se sorg, maar is hulle verwyder voordat ŉ diagnose gemaak is. “Hy probeer vasstel wat die welpies siek maak, sodat ons dit kan voorkom,” het Peens gesê.
Die Suid-Afrikaanse Roofdiertelersvereniging, waarvan die boer ŉ lid is, het na die aanvanklike bewerings ŉ ondersoek na die boer se bedrywighede gelas.
“Die ondersoek is afgehandel en my kliënt is onskuldig bevind,” het Peens gesê.
Die NDBV sê egter die welpies se toestand wys dat daar groot tekortkominge in die kennis oor en versorging van leeus in aanhouding is.
“Met die vrystelling van die rolprent The Lion King en die hulde wat vandeesmaand op Internasionale Leeu‑dag gebring gaan word, vereer die res van die wêreld hierdie majestueuse diere.
“Hier in Suid-Afrika, waar leeus inheems is en ŉ enorme deel van ons erfenis uitmaak, verdoem ons duisende leeus tot ŉ lewe in gevangenisskap waar daar nie aan hulle basiese behoeftes voldoen word nie.
“Ons onderwerp dié diere wat bekend staan as die koning van die diereryk, aan ŉ patetiese lewe in ŉ hok waar hulle vir die dood wag,” het Wolhuter gesê.
Hy het gesê die twee welpies wat in April verwyder is, toon intussen uitstekende vordering.
Boere trek ‘skaapdiewe’ vas ná jaagtog
Daar is n sekere tipe mens wat glad nie diere mag hê nie, en ek vrees die persoon Steinman is een van hulle. As jy nie n talent het om met diere te werk nie is dit miskien beter vir jou om met mielies te boer, want vir seker is die diere in jou sorg nie gelukkig nie.
Dit is wildbewaring! Hou 20 Budgies aan in ‘n koutjie, en gee hulle een keer ‘n week kos, dan bewaar jy budgies.
Ras & Peens
Sies julle twee behoort in ‘n paar honger leeus se kamp gegooi te word.
Dankie DBV en ek bid dat julle harde werk nie tevergeefs sal wees nie. Ek bid ook vir daai arme diere.
Oe dis so hartseer. Wilde diere MOET vry kan rondloop. Dis een rede dat ek Sirkus haat
Hierdie ou hoort in die tronk…. Baie waarheid aan die volgende woorde: kyk hoe iemand diere behandel en jy sien presies wie hierdie persoon in sy wese is.